钦定古今图书集成/明伦汇编/氏族典/第190卷 > 萧夺剌
## 钦定古今图书集成/明伦汇编/氏族典/第190卷 > 萧夺剌

按《辽史萧夺剌传》：“夺剌字挼。”遥辇洼可汗宫人。祖
涅鲁古，北院枢密副使。父撒抹，字胡独菫，重熙初，补
祗候郎君，累迁北面林牙，拜大。父敞稳，知山北道边
境事。清宁初，历西南面、西北路招讨使，加同中书门
下平章事，卒。夺剌体貌丰伟，骑射绝人，由祗候郎君
陞汉人行宫副部署，后为乌古敌烈统军使，克敌有
功，加龙虎卫上将军，授西北路招讨使，改东北路统
军使。乾统元年，以久练边事，复为西北路招讨使。北
阻卜耶睹刮率邻部来侵，夺剌逆击，追奔数十里。二
年，乘耶睹刮无备，以轻骑袭之，获马万五千疋，牛羊
称是。先是，有诏“方面无事，招讨副统军都监内一员
入觐。”是时同僚皆阙，夺剌以军事付幕吏而朝，坐是
免官。改西京留守，复为东北路统军，卒于官。